Robert L. Ghormley

Robert Lee Ghormley (15. lokakuuta 1883 Portland, Oregon – 21. kesäkuuta 1958 Bethesda, Maryland)Robert Lee Ghormley  Naval History and Heritage Command. Viitattu 21.6.2017. oli yhdysvaltalainen vara-amiraali, joka toimi komentajana toisen maailmansodan Tyynenmeren sodassa.

Ghormley valmistui Yhdysvaltain laivastoakatemiasta vuonna 1906. Hän osallistui vuonna 1912 Yhdysvaltain Nicaraguan-interventioon komentajan adjutanttina ja ensimmäiseen maailmansotaan taistelulaiva USS Nevadan upseerina. Vuosina 1923–1925 hän oli apulaislaivastoministerin adjutanttina ja vuosina 1935–1936 USS Nevadan kapteenina. Sen jälkeen Ghormley oli laivaston päämajassa ja laivastoministeriössä operaatioiden suunnittelijana ja yleni vuonna 1938 vara-amiraaliksi. Elokuussa 1940 hänet lähetettiin sotilastarkkailijaksi Lontooseen. Ghormley oli sivussa sotatoimista Tyynenmeren sodan ensimmäisen puolen vuoden ajan, mutta kesäkuussa 1942 hänet kutsuttiin eteläisen Tyynenmeren alueen komentajaksi. Ghormley osoittautui komentajana päättämättömäksi ja kärsi sotilaallisia vastoinkäymisiä, joten Tyynenmeren laivaston komentaja Chester W. Nimitz päätti jo saman vuoden lokakuussa korvata hänet amiraali William F. Halseylla.Vice Admiral Halsey named new commander of the South Pacific  History.com. Viitattu 21.6.2017. Ghormleyn katsottiin epäonnistuneen varsinkin Guadalcanalin maihinnousun johtamisessa elokuussa 1942. Ghormley pysytteli päämajassaan kaukana Uudessa-Seelannissa samalla kun paikan päällä maihinnousua johtaneet Frank J. Fletcher ja Richmond K. Turner vetivät oma-aloitteisesti laivansa pois ja maihinnousujoukot jäivät ilman huoltoa.J. Rickard: Vice-Admiral Robert Lee Ghormley, 1883-1958  Historyofwar.org. Viitattu 21.6.2017.

Ghormley kutsuttiin takaisin Washingtoniin, kunnes hänet helmikuussa 1943 nimitettiin Havaijin rannikkopuolustuksen komentajaksi, missä tehtävässä hän oli lokakuuhun 1944 saakka. Sen jälkeen hän komensi joulukuuhun 1945 saakka Saksan vesillä olleita Yhdysvaltain laivaston aluksia. Hän jäi eläkkeelle laivastosta vuonna 1946.

Lähteet

Luokka:Yhdysvaltalaiset ensimmäisen maailmansodan sotilaat
Luokka:Yhdysvaltain laivaston toisen maailmansodan amiraalit
Luokka:Vuonna 1883 syntyneet
Luokka:Vuonna 1958 kuolleet